Radnici koji grade fontane zagrebačkog gradonačelnika Milana Bandića u srijedu popodne probili su vodovodnu cijev te je nastao vodoskok, kako pišu 24 sata, u visini od 15 metara. Parkiralište pokraj Nacionalne sveučilišne knjižnice bilo je potpuno poplavljeno. Voda iz cijevi curila je oko pola sata, a prolaznike je iznenadilo uranjeno "otvorenje" fontana.

- Naši djelatnici su zatvorili vodu, nitko od građana nije ostao bez vode. Velika je šteta, pa ćemo sutra morati do kraja sanirati puknuće - rekao je za Večernji jedan od djelatnika Vodoopskrbe koji su intervenirali zbog puknuća cjevovoda na zelenoj površini ispred NSK-a. Kako doznajemo od istih radnika, odgovorni za štetu su izvođači radova.

Gradnja Bandićevih fontana počela je prije desetak dana. Bandić nije odustao od spornih projekata unatoč kritikama gradskih skupštinara jer, kako je više puta istaknuo, ne može prihvatiti njihove amandmane.

– To se mora napraviti, mora se poštovati ono što smo potpisali. Skupština je donijela program gradnje komunalne infrastrukture i mi sada provodimo njihovu odluku – objasnio je gradonačelnik Bandić.